**ΣΥΛΛΟΓΟΣ ΔΑΝΕΙΖΟΜΕΝΟΥ ΠΡΟΣΩΠΙΚΟΥ ΤΡΑΠΕΖΙΚΟΥ ΤΟΜΕΑ**

**ΣΥ.ΔΑ.Π.Τ.Τ.**

Αρ. Διατ. Μ.Π.Αθηνών 437 /30-11-2012 , Α.Μ. 29328 , Ειδ.Αρ. 6162 μέλος Ο.Ι.Υ.Ε. & Ε.Κ.Α.

3ης Σεπτεμβρίου 48Β, ΤΚ 10433**,**  Web: [sydaptt](https://mymail.nbg.gr/owa/redir.aspx?C=HnP-V_4ARZ6sNnevAfkksutggPUTDXjNbNXSm-FUJDSMckvR4XDWCA..&URL=mailto%3A%25C2%25A0%25C2%25A0sydaptt.).org Email: [sydaptt@gmail.com](https://mymail.nbg.gr/owa/redir.aspx?C=Jt0UYf6cy1Ha5Dg_7P-ypGaIcHIy6SAabT-KAy2TqUOMckvR4XDWCA..&URL=mailto%3Asydaptt%40gmail.com)

Αρ.Πρωτ: 2021\_3

Αθήνα, 19/04/2021

Προς: Πρόεδρο ΟΤΟΕ, κ. Μότσιο

Κοιν. Γενικό Συμβούλιο ΟΤΟΕ

Συνάδελφε πρόεδρε,

Είναι αξιέπαινη η παρέμβαση της Ομοσπονδίας σας να ζητήσει να συμπεριληφθούν οι εργαζόμενοι στον χρηματοπιστωτικό κλάδο στην υποχρέωση διενέργειας προληπτικού self-test. Οι εργαζόμενοι στις τράπεζες καταβάλλουν μεγάλη προσπάθεια να εξυπηρετήσουν το κοινό, βάζοντας καθημερινά τον εαυτό τους σε κίνδυνο και διακινδυνεύοντας την υγεία τους.

Τον ίδιο όμως ακριβώς κίνδυνο διατρέχουν και οι χιλιάδες εργαζόμενοι που - εδώ και δεκαετίες - απασχολούνται ως εργολαβικοί στις Τράπεζες και τυπικά μόνο είναι υπάλληλοι ενός άλλου εργοδότη. Εκτελώντας καθαρά τραπεζικές εργασίες έρχονται σε επαφή με τους συναδέλφους του τακτικού προσωπικού αλλά και με πελάτες αφού εργάζονται και σε καταστήματα τραπεζών.

Συμπεριλάβατε στο αίτημά μας αυτές τις χιλιάδες εργαζόμενους;

Εδώ αξίζει να σημειωθεί ότι είναι οι εργολαβικοί εργαζόμενοι που εξαναγκάζονται συνήθως σε φυσική παρουσία – αντί για τηλεργασία – αφού τα αιτήματά τους δεν εισακούονται, είναι πολύ πιο ευάλωτοι σε πιέσεις, και δεν αναγνωρίζονται σε αυτούς οι ίδιες ανάγκες όπως στο τακτικό προσωπικό. Να θυμίσουμε ότι είχαμε απόλυση συναδέλφισσας στην Εθνική Τράπεζα διότι το αίτημά μας να εργαστεί με τηλεργασία επειδή η ίδια ανήκε σε ευπαθή ομάδα και ο σύζυγος της νοσηλευόταν κατ’ οίκον με σοβαρό πρόβλημα υγείας, κρίθηκε υπερβολικό και ανεδαφικό(!).

Το σύστημα των εικονικών εργολαβιών που ανθεί εδώ και δεκαετίες στις Τράπεζες πέραν του γεγονότος ότι αποτελεί κατάφωρη αδικία εις βάρος χιλιάδων συναδέλφων εργολαβικών συντηρώντας ένα απαράδεκτο σύστημα διακρίσεων μέσα στους χώρους εργασίας, δημιουργεί πολλές δυσλειτουργίες στις οποίες έχουμε αναφερθεί εκτενώς σε πολλές ανακοινώσεις μας.

Οι δυσλειτουργίες αυτές παροξύνονται σε περιόδους κρίσης όπως η σημερινή και δείχνουν τις παρενέργειες ενός απαράδεκτου συστήματος διακρίσεων που αφήνει στο περιθώριο χιλιάδες εργαζόμενους και στην παρούσα κρίση θέτει σε κίνδυνο όχι μόνο τη δική τους υγεία αλλά και την υγεία όλων των τραπεζοϋπαλλήλων, μελών της Ομοσπονδίας σας. Όπως οποιοσδήποτε άνθρωπος με κοινή λογική μπορεί να αντιληφθεί, το μέτρο των self test είτε θα εφαρμοστεί καθολικά είτε θα είναι πεταμένα λεφτά. Εάν δεν εφαρμοστεί στους εργολαβικούς εργαζόμενους δεν υπάρχει προστασία για κανέναν τραπεζοϋπάλληλο.

Σας καλούμε να απευθυνθείτε άμεσα προς τα αρμόδια Υπουργεία ώστε να διευκρινιστεί ότι το μέτρο θα πρέπει να περιλαμβάνει όλους τους εργαζόμενους στον τραπεζικό χώρο. Δεδομένου της δυσκολίας του προσδιορισμού αυτών των εργαζόμενων, διότι είναι καταχωρημένοι σε εταιρείες με άλλο ΚΑΔ, θα θέσουμε στη διάθεσή σας κάθε δυνατότητα ενημέρωσης που έχουμε.

Για το Δ.Σ.

Η πρόεδρος Ο Γ. Γραμματέας

Βασιλική Χριστοπούλού Γιώργος Καπετανάκης.

Τηλ. Επικοινωνίας

Βασιλική Χριστοπούλου 697 668 5485

Γιώργος Καπετανάκης 697 774 1228